**Aku-Heikki Ilmari Hirviniemi** (s. 5. joulukuuta 1983 Riihimäki) on suomalainen näyttelijä. Hän on tehnyt rooleja muun muassa Kansallisteatterissa, Helsingin kaupunginteatterissa, Turun Linnateatterissa ja Lahden kaupunginteatterissa sekä näytellyt elokuvissa ja televisiosarjoissa, kuten *Putous* (2010–2014), *Roba* (2012–2019), *Varasto* (2011), *Härmä* (2012), *Luokkakokous* (2015) sekä *Tuntematon sotilas* (2017).

Näyttelijänura
--------------

Hirviniemi pääsi heti lukion jälkeen Teatterikorkeakouluun. Hänen elokuvadebyyttinsä oli yhden ylioppilaan joukkorooli teoksessa *Aleksis Kiven elämä* (2002), ja hän valmistui näyttelijäntyön linjalta teatteritaiteen maisteriksi keväällä 2008.

Hirviniemellä oli Tampereen työväenteatterissa rooli näytelmässä *Loppuun asti lystikkäät*. Helsingin kaupunginteatterissa hänellä oli rooli näytelmässä *Sydänmaa*. Kesällä 2007 Hirviniemi esiintyi Suomenlinnan kesäteatterissa näytelmässä *Tuntematon sotilas*. Hän näytteli myös vuonna 2008 Tampereen työväenteatterissa näytelmässä *7 Veljestä Rock*. Kesällä 2009 Hirviniemi näytteli UIT:n revyyssä *Kivat piipussa*. Kaudella 2010–2011 hän näytteli Hämeenlinnan kaupunginteatterissa pääosaa näytelmässä *Ilimari Jauhiaasen teräksinen takavyö*. Hirviniemellä oli myös rooli Ryhmäteatterin näytelmässä *Jatkuvaa kasvua*, joka sai ensi-iltansa 27. lokakuuta 2011.

Televisiossa hänet on nähty autonkuljettaja Illu Airistona *Presidentin kansliassa*. Televisionäytelmässä *Päivät kuin unta* (2010) hän esiintyi Moonis Melonina. Hän on myös näytellyt joitain sivurooleja *Ihmebantussa*. Vuonna 2010 hän esiintyi *Nenäpäivässä* musiikkivideossa "Leivotaan" ja oli yksi juontajista. Poliisisarja *Robassa* Hirviniemi näytteli yhtä pääroolia konstaapeli Jani Sjöbergiä. Vuodesta 2014 lähtien hän on esiintynyt muun muassa MTV3:n viihdeohjelma *Possessa*, ja omassa matkailu-ohjelmassaan *Aku ja 7 ihmettä*. Vuonna 2015 Hirviniemi näytteli yhtä pääosaa vuoden katsotuimmaksi elokuvaksi nousseessa *Luokkakokous*-elokuvassa, ja seuraavana vuonna sen jatko-osassa *Luokkakokous 2 – Polttarit*. Hirviniemi oli vuonna 2016 yksi *Saturday Night Liven* päänäyttelijöistä. Hirviniemi näyttelee Urho Hietasta Aku Louhimiehen ohjaamassa vuoden 2017 *Tuntematon sotilas* -elokuvassa*.* Syksyllä 2016 hän joutui jättämään kesken *Possen* kolmannen kauden ylirasituksen takia. Hänen oli tarkoitus palata töihin syksyllä 2017, jolloin olisi alkanut Hirviniemen oma ohjelma *Nelonen*-kanavalla. Ohjelman aloitusajankohta siirrettiin kuitenkin syksylle 2018. Hän kuitenkin esiintyi *Kaikki vastaan 1* -ohjelman yhdessä jaksossa "temppumestarina" lokakuussa 2017.

### Putouksessa

#### Marja Tyrni

*Pääartikkeli: Marja Tyrni*
Suuren yleisön tietoisuuteen Hirviniemi nousi MTV3-kanavan esittämästä *Putous*-viihdeohjelmasta keväällä 2010. Hirviniemen sketsihahmo Marja Tyrni äänestettiin yleisöäänestyksellä *Putouksen* vuoden 2010 sketsihahmoksi. Toukokuussa 2010 Hirviniemi julkaisi Marja Tyrninä esikoislevynsä *Tortturallin*, ja sitä ennen vielä levyltä otetun singlen "Suut makiaks!". Myös Turku Touring on käyttänyt Marja Tyrnin hahmoa matkailumainonnassaan. Marraskuusta 2010 lähtien MTV3:lla esitettiin *Marja Tyrnin Joulushow* -ohjelmaa, jossa Tyrni esitteli pallivahalaista joulun sekä uudenvuoden viettoa Pallivahan kartanossaan. Isänpäivän alla Marja Tyrniltä ilmestyi leivontakirja, *Suut makiaksi Marja Tyrnin tapaan*. Vuoden 2013 lopusta lähtien Marja Tyrni on näkynyt myös alun perin Raha-automaattiyhdistyksen, nykyisin Veikkauksen pelissä *Marja Tyrnin munakello*.

#### Timo Harjakainen

*Pääartikkeli: Timo Harjakainen*
*Putouksen* toisella tuotantokaudella vuonna 2011 Aku Hirviniemen esittämänä sketsihahmona oli "valvova rakennusmestari" Timo Harjakainen. Hahmo ylsi yhdessä Riku Niemisen esittämän Munamiehen kanssa *Putouksen* Vuoden sketsihahmo -kilpailun vuoden 2011 finaaliin, jossa sijoittui toiseksi. Hirviniemen esittämä Harjakainen oli MTV:n toimitusryhmän mukana Slovakian Bratislavassa jääkiekon MM-kisoissa ja toimi siellä erikoiskirjeenvaihtajana. Hirviniemi teki sivuosan sekä itsenään että Harjakaisen hahmossa myös Ylen mustassa komediasarjassa *Kohtuuttomuuksia* (2016).

Suomen Näyttelijäliiton 100-vuotisjuhlan kunniaksi suunnitellussa postimerkkivihkossa on kuvattu kuusi suomalaista näyttelijää. Aku Hirviniemi on kuvattuna yhteen näistä merkeistä. Postimerkissä Hirviniemi esiintyy Timo Harjakaisen roolihahmossa.

#### Muut *Putous*-hahmot

Usko Eevertti Luttinen oli Aku Hirviniemen sketsihahmo *Putouksen* kolmannella kaudella, Sorvan kylästä tullut seurakuntapastori, joka käyttää puheessaan alatyylisiä sananmuunnoksia. Hahmo sijoittui *Putouksen* kolmannella kaudella toiseksi vain puolen prosenttiyksikön erolla Armi Toivasen esittämään *Leena Hefner o.s. Herppeenluomaan*. Hahmoa spekuloitiin julkisuudessa 1980-luvun viihdesarjan *Soitinmenojen* Erkki Saarelan esittämän hahmon Pastori Sillin kopioksi.

*Putouksen* neljännellä kaudella Hirviniemen hahmo oli Samppa Linna, turkulainen it-ammattilainen, joka pääsi kolmen parhaan joukkoon. Viidennen kauden Slaikka Gustafsson oli kotoisin Kempeleestä ja ammatiltaan hän on laulaja-lauluntekijä. Hänen kuulovikansa aiheutti väärinkäsityksiä keskusteluissa. Slaikalla on myös sivupersoona, puumalalainen maanviljelijä Väiski. Slaikka Gustafsson putosi sketsihahmokilpailusta kolmantena.

Yksityiselämä
-------------

Hirviniemen isä on kuljetuspäällikkö Rauli Hirviniemi ja äiti sairaanhoitaja Erja Hirviniemi. He ovat toimineet vasemmistoliiton riveissä Riihimäen kaupunginvaltuustossa. Aku Hirviniemen sisko on vasemmistoliiton kansanedustaja, entinen sosiaali- ja terveysministeri Aino-Kaisa Pekonen. Aku Hirviniemi ei ole ollut politiikasta kiinnostunut, vaikka onkin kuulunut nuorena Vasemmistonuoriin.

Aku Hirviniemi oli yli 16 vuotta parisuhteessa näyttelijä Niina Lahtisen kanssa. He erosivat vuonna 2016. Heillä on kaksi tytärtä. Hirviniemi on seurustellut maaliskuusta 2018 lähtien tv-juontaja Sonja Kailassaaren kanssa ja he kihlautuivat 2. helmikuuta 2020. mutta muuttivat eri osoitteisiin vuonna 2024. Pariskunta sai ensimmäisen yhteisen lapsensa heinäkuussa 2023.

### Ahdisteluoikeudenkäynti

Hirviniemeä syytettiin kahdesta seksuaalisesta ahdistelusta, jotka olivat syytteen mukaan tapahtuneet 30. kesäkuuta 2018 Riihimäellä. Hirviniemi oli kutsunut kotiinsa kaksi 17-vuotiasta tyttöä ja kosketellut heitä muun muassa paidan alta alaselästä ja takapuolesta. Toinen tytöistä soitti hätäpuhelun, jolloin paikalle saapui poliisipartio. Asian oikeuskäsittely alkoi Kanta-Hämeen käräjäoikeudessa 17. toukokuuta 2019. Kanta-Hämeen käräjäoikeus hylkäsi Hirviniemeä koskeneet syytteet 7. kesäkuuta. Ratkaisun mukaan teot eivät olleet omiaan loukkaamaan asianomistajien seksuaalista itsemääräämisoikeutta eivätkä täyttäneet seksuaalisen ahdistelun kriteerejä. Käräjäoikeuden mukaan oli ilmeistä, että tytöt ainakin jossain määrin reagoivat Hirviniemen käytökseen keskimääräistä herkemmin ja voimakkaammin. Kumpikaan tyttö ei ollut vaatinut Hirviniemelle rangaistusta tai itselleen korvauksia. Syyttäjä valitti tuomiosta hovioikeuteen. Turun hovioikeus kumosi käräjäoikeuden päätöksen 4. joulukuuta 2020 ja katsoi Hirviniemen syylliseksi tekoihin muttei tuominnut rangaistusta tekojen vähäisyyden takia.

### Häirintäsyytökset

Hirviniemi on lähettänyt seksuaalissävytteisiä tekstiviestejä, kuvia ja videoita useille julkisuudesta tunnetuille naisille ja työkavereilleen. Osa vastaanottajista on kokenut viestit seksuaalisena häirintänä. Hirviniemi myönsi tapahtuneen marraskuussa 2023 ja pyysi julkisesti Instagram-tilillään niitä anteeksi naisilta ja kihlatultaan. Hän on myös kertonut hakeneensa ammattiapua ongelmaansa.

Kohun vuoksi Hirviniemi erosi marraskuussa tuotantoyhtiönsä Hihhihhii Oy:n hallituksesta. Helsingin kaupunginteatteri erotti Hirviniemen vuoden 2024 helmikuussa ensi-iltansa saavasta *Ilmaista rahaa* -näytelmästä. Myöhemmin samassa kuussa uutisoitiin hänen käyttäytyneen sopimattomasti myös *Olen Julkkis... Päästäkää Minut Pois!* -sarjan kuvauksissa vuonna 2021. Samoin uutisoitiin Hirviniemen lähestyneen juhlissa joitakin kyseisen tosi-tv-tuotannon työntekijöitä seksuaalissävytteisesti, sekä suomalaisia että paikallisia argentiinalaisia. Joulukuussa 2023 Finnkino ilmoitti että Hirviniemi sai potkut *Muuttomatka*-animaatioelokuvan roolista Mack-isäsorsan äänenä. Kohun seurauksena häneltä peruttiin myös kaksi *Akun ja Iiron pikkujoulushow* -kiertueen keikkaa. Vuoden 2024 puolella peruttiin *Katson* mukaan myös Hirviniemen pääosittaman *Hymyä!*-draamasarjan esittäminen MTV3-kanavalla.

Palkinnot
---------

* Parhaan tv-näyttelijän Kultainen Venla -palkinto 2010 (ammattiraatiäänestys)
* Parhaan tv-esiintyjän Kultainen Venla -palkinto 2010 (yleisöäänestys)

Filmografia
-----------

### Elokuvat

| Vuosi | Elokuva / Televisioelokuva | Rooli |
| --- | --- | --- |
| 2002 | *Aleksis Kiven elämä* | ylioppilas |
| 2004 | *Saara Pitkänen* | Juho Pitkänen |
| 2006 | *Pohjaväri* | Murtomäki |
| 2007 | *Tali-Ihantala 1944* | tykinjohtaja |
| 2010 | *Täällä Pohjantähden alla II* | Aulis Kivioja |
| *Päivät kuin unta* | Moonis Melon |
| 2011 | *Kotirauha* | Koistinen |
| *Risto* | Pasi Happonen |
| *Herra Heinämäki ja Leijonatuuliviiri* | Jeppe Antinpoika |
| *Varasto* | Raninen |
| 2012 | *Härmä* | Kalle |
| 2013 | *21 tapaa pilata avioliitto* | Jouni |
| *Mieletön elokuu* | Nieminen |
| 2014 | *Kesäkaverit* | Akseli |
| 2015 | *Luokkakokous* | Niklas |
| 2016 | *Luokkakokous 2 – Polttarit* |
| 2017 | *Tuntematon sotilas* | Urho Hietanen |
| *Heinähattu, Vilttitossu ja Rubensin veljekset* | Rillirousku |
| 2018 | *Varasto 2* | Raninen |
| *Swingers* | Ari |
| 2019 | *Fingerpori* | Allan Kurma |
| *Täydellinen joulu* | Oskari |
| 2021 | *Luokkakokous 3 – Sinkkuristeily* | Niklas |
| *Odotus* |  |
| 2022 | *Kikka!* | Ilkka Vainio |
| 2023 | *Hirttämättömät* |  |
|

### Televisiosarjat

| Vuosi | Sarja | Rooli |
| --- | --- | --- |
| 2007 | *Tasavallan presidentti* | Illu Airisto |
| 2008–2011 | *Presidentin kanslia* |
| 2009 | *Ihmebantu* | useita rooleja |
| *UIT: Kivat piipussa* (UIT revyyn tv-taltiointi, ei televisiosarja) |
| 2010–2014 | *Putous* |
| 2010–2012 | *Vedetään hatusta* | itsensä |
| 2010–2011 | *Marja Tyrnin Joulushow* | Marja Tyrni |
| 2010 | *Nenäpäivä-show* | itsensä |
| *Enon opetukset* | Olli-Eno |
| 2011 | *Virta* | Heikki Hukkila |
| *Nyt huudetaan, Leijonat!* | useita rooleja, Timo Harjakainen |
| *Klikkaa mua* | Valtteri |
| *YleLeaks* | itsensä |
| 2012 | *Mr. Mallorca kohteessa* | Timo Harjakainen |
| *Putous – Hahmoset, missä he ovat nyt?* |
| *Paparazzit* | Saku |
| *Harjakaisen & Piisisen talkoot* | Timo Harjakainen |
| 2012–2019 | *Roba* | Jani Sjöberg |
| 2013 | *Totuuden torvet* | itsensä |
| *Taivaan tulet* | Mielonen |
| *Nuoret nerot* | Elias |
| 2014–2016, 2020– | *Posse* | oma itsensä |
| 2014–2016 | *Aku ja 7 ihmettä* | oma itsensä |
| 2015 | *Kingi* | useita rooleja, Hannu Pakarainen |
| 2016 | *Saturday Night Live*  | Useita rooleja |
| *Kohtuuttomuuksia* | Harjakainen / Aku |
| *Kynsin hampain* | Rakkola |
| 2018 | *Kummeli esittää: Kontio & Parmas* | Dimitri Mäkikoski |
| *Gaala* | useita rooleja |
| *Heinähattu, Vilttitossu ja Rubensin veljekset* | Rillirousku |
| 2020 | *Keihäsmatkat* | Tapio |
| 2021 | *Game of Games Suomi* | Juontaja, oma itsensä |
| *Karppi* | Krister Merihaara |
| 2022 | *Hymyä!* | Urpo Lahtinen |
| *Olen Julkkis... Päästäkää Minut Pois!* | Juontaja, oma itsensä |
| 2023 | *Jarkko Tammisen maailma* | *useita rooleja* |

### Dubbaukset

*Pääartikkeli: Ääninäyttelijäroolit ovat omassa luettelossaan.*
### Albumit

* *Marja Tyrni – Tortturalli* (2010) (myynti noin 17 000)
* *Marja Tyrni – Joulun kulkuset* (2010)
* *Aku Hirviniemi – Hahmo Shake* (2013)

### Singlet

* *Marja Tyrni – Suut makiaks!* (2010)
* *Marja Tyrni – Eikan kulkuset* (2010)
* *Marja Tyrni feat. Mikko Kuustonen & Nenäpäivä Ensemble – Leivotaan, leivotaan* (2010) (promosingle)
* *Samppa Linna – Samppa Linna Shake* (2013)
* *Samppa Linna feat. Timo Jutila – Ny rillataan viimeiseen asti* (2013)

### Kirjat

* *Suut makiaksi Marja Tyrnin tapaan* (Helsinki-kirjat 2010)

Lähteet
-------

* Härmä-leffa kerää starat: Mikko Leppilammen uusi tähtirooli *iltalehti.fi*.  11.5.2011. Iltalehti. Viitattu 26.4.2015.
* (Arkistoitu – Internet Archive)

### Viitteet

1. ↑  Yhtymä Kataja Janne Pekka Hirviniemi Aku-Heikki Ilmari *kauppalehti.fi*. Kauppalehti. Viitattu 6.1.2013.
2. ↑  Kuopus syntyi kesken kuvausten.  *Iltalehti Vaihde*, 22.1.2011, s. 12–13.
3. ↑  Inka Nurmisto: Jäikö Marja Tyrni eläkkeelle, Aku Hirviniemi?.  *Iltalehti*, 9.1.2011. Artikkelin verkkoversio. Viitattu 24.5.2017.
4. ↑  Hauska harrastus – sairas ammatti  30.1.2004. Ylioppilaslehti.
5. ↑  TeaKista kevätlukukaudella 2008 valmistuneet opiskelijat TeaK/uutisarkisto.
6. ↑  Tampereen työväenteatteri (Arkistoitu – Internet Archive)
7. ↑  Sydänmaa Helsingin Kaupunginteatteri.
8. ↑  Nita Makkonen: Lepoon määrätty Aku Hirviniemi pysyy poissa julkisuudesta lähes vuoden – palaa rutuun syksyllä 2017 *Ilta-Sanomat Viihde*.  22.11.2016.  Arkistoitu 27.11.2016. Viitattu 26.11.2016.
9. ↑  Aku Hirviniemi palaa televisioon sunnuntaina – paljasti yllätyksen etukäteen *iltalehti.fi*. Viitattu 4.3.2018.
10. ↑  Marja Tyrnin esikoisalbumi on täyttä Tortturallia  5.5.2010. MTV. Viitattu 9.5.2010.
11. ↑  Löydä Pallivaha ja lähde sinne! *Loma Turussa*. Turku Touring.  Arkistoitu 3.5.2010. Viitattu 2.7.2010.
12. ↑  Marja Tyrnin Joulushow starttaa marraskuussa *mtv.fi*.  21.10.2010. MTV.  Arkistoitu 16.1.2014. Viitattu 26.10.2010.
13. ↑  Marja Tyrni leipoo ja kostuttaa nyt torttukirjassa  8.11.2010. Helsinki-kirjat.  Arkistoitu 24.11.2010. Viitattu 8.11.2010.
14. ↑  Marja Tyrni pääsi peliautomaattiin  4.12.2013. Helsingin Uutiset.  Arkistoitu 21.6.2017.
15. ↑  Timo Harjakainen vahvistaa MM-kisatiimiä *mtv.fi*. MTV. Viitattu 29.4.2011. [vanhentunut linkki]
16. ↑  Partanen, Pasi: Oletko kohdannut Areenan komediasarjojen myötähäpeää herättäviä hahmoja omassa elämässäsi?  8.3.2019. Yleisradio. Viitattu 9.5.2019.
17. ↑  Kuusi suosittua suomalaista näyttelijää saa omat postimerkit (html)  28.2.2013. Posti.  Arkistoitu 2.3.2013.
18. ↑  Miia Saarinen: Onko Putouksen suosikkihahmo kopio? Vertaile! (html)  7.2.2012. Ilta-Sanomat.  Arkistoitu 7.8.2012. Viitattu 5.7.2012.
19. ↑  Miia Saarinen: Hirviniemi kommentoi kopiosyytöksiä: "Silli on hieno hahmo"  8.2.2012. Ilta-Sanomat.  Arkistoitu 7.8.2012. Viitattu 27.8.2012.
20. ↑  VIDEO: Slaikka Gustafssonin sivupersoona teki paluun Putoukseen  8.2.2014. MTV.  Arkistoitu 22.2.2014. Viitattu 26.4.2015.
21. ↑
22. ↑  Vasemmistoliiton Erja Hirviniemestä tuli Riihimäen ääniharava *aamuposti.fi*.  30.10.2012. Aamuposti.  Arkistoitu 19.10.2014. Viitattu 26.4.2015.
23. ↑  Jokinen, Juha Veli: Ministeri Pekonen haluaisi kouluun lisää miesopettajia antamaan "miehen mallia": "Siitä ei olisi ainakaan haittaa" *Iltalehti*.  28.9.2019. Viitattu 27.10.2019.
24. ↑  Koomikko Aku Hirviniemeä ei saa nimitellä kommariksi *yle.fi*.  3.6.2012. Yle Uutiset Häme. Viitattu 26.4.2015.
25. ↑  Suosikkikoomikko Aku Hirviniemen perheeseen toinen tyttölapsi *yle.fi*.  3.6.2012. Yle Uutiset Häme.  Arkistoitu 3.9.2011. Viitattu 20.1.2011.
26. ↑  Rosanna Serkamo: Aku Hirviniemi ja Jussi Vatanen ovat perheellisiä kotiuunoja (html) *menaiset.fi*.  12.2.2011. MeNaiset. Viitattu 20.1.2011.
27. ↑  Aku Hirviniemi ja Niina Lahtinen: Ero! *Ilta-Sanomat*.  3.6.2017. Viitattu 4.6.2017.
28. ↑  Seiska: Aku Hirviniemi löysi uuden rakkaan – tältä näyttää suloinen Sonja *iltalehti.fi*. Viitattu 1.3.2018.
29. ↑  Aku Hirviniemi paljasti MTV:lla: Kihlat Sonja Kailassaaren kanssa *Ilta-Sanomat*.  23.7.2020. Viitattu 23.7.2020.
30. ↑  Sonja Kailassaaren ja Aku Hirviniemen vauva on syntynyt – julkkikset riensivät onnittelemaan *Ilta-Sanomat*.  23.7.2023.
31. ↑  Rami Mäkinen: Seksuaalisesta ahdistelusta syytetty Aku Hirviniemi joutuu oikeuden eteen – mitä tapahtui kotibileissä viime kesäkuussa? *Ilta-Sanomat*.  16.5.2019. Viitattu 16.5.2019.
32. 1 2  Rautavuori, Lauri: Käräjäoikeus: Aku Hirviniemi ei syyllistynyt kahden tytön seksuaaliseen ahdisteluun *Yle Uutiset*.  7.6.2019. Viitattu 11.6.2019.
33. ↑  Ylimutka, Leena: Aku Hirviniemen piina jatkuu – seksuaalinen ahdistelu -tuomiosta valitus: Ehti jo iloita hylätyistä syytteistä *Iltalehti*.  31.7.2019. Viitattu 31.7.2019.
34. ↑  Keski-Korpela, Nina: Turun hovioikeus: näyttelijä Aku Hirviniemi syyllistyi seksuaaliseen ahdisteluun, mutta hänelle ei tuomittu rangaistusta *Yle Uutiset*.  4.12.2020. Viitattu 4.12.2020.
35. ↑  Aku Hirviniemi pyytää anteeksi törkyviestejään naisille *www.iltalehti.fi*. Viitattu 21.11.2023.
36. ↑  Aku Hirviniemi eroaa tuotantoyhtiönsä hallituksesta *www.iltalehti.fi*. Viitattu 21.11.2023.
37. ↑  Aku Hirviniemi ulos Helsingin kaupunginteatterin tuotannosta *www.iltalehti.fi*. Viitattu 21.11.2023.
38. ↑
39. ↑
40. ↑  Aku Hirviniemi ulos elokuvaroolista *www.iltalehti.fi*. Viitattu 5.12.2023.
41. ↑
42. ↑  Putous jatkuu – näin esiintyjäkaarti muuttuu *mtv.fi*.  1.3.2014. MTV.  Arkistoitu 6.3.2014. Viitattu 1.3.2014.

Aiheesta muualla
----------------

* Aku Hirviniemen verkkosivut
* Aku Hirviniemi Internet Movie Databasessa. (englanniksi)
* Marja Tyrni, Suut makiaks, Tortturalli Warner Music Finland ja Ohjelmakauppa.  Arkistoitu 30.7.2010.
* 

* Wikiuutisissa on aiheeseen liittyvä uutinen: ***Marja Tyrni vieraili Pallivahassa***

* Kuvia tai muita tiedostoja aiheesta **Aku Hirviniemi** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle

 |

 |